EKP jää odottamaan brexitin vaikutuksia - Savon Sanomat
Talous 08.09.2016 17:29
Britannian päätös erota EU:sta ei vaikuttanut Euroopan keskuspankin korkopolitiikkaan. EKP pitää ohjauskorkonsa odotetusti ennallaan 0,00 prosentissa. Ohjauskorko on pysynyt muuttumattomana maaliskuusta lähtien. Myös talletuskorko pysyy –0,4 prosentissa.
– Se (EKP) odottaa edelleen ohjauskorkojen pysyvän nykyisellä tasolla tai sitä alempina pidemmän aikaa ja vielä omaisuuserien ostojen päätyttyäkin, pankki kertoo tiedotteessaan.
EKP:n tulkitaan odottavan, kunnes brexitin vaikutuksista syntyy selkeämpi kuva. Tähän saakka tiedot ovat kertoneet, että euroalue on selvinnyt hyvin brexitin aiheuttamasta shokista. Analyytikot varoittavat kuitenkin, että menee aikaa ennen kuin brexitin vaikutukset alkavat näkyä toden teolla.
Negatiivisella talletuskorolla EKP painostaa liikepankkeja myöntämään luottoja yrityksille investointeihin mieluummin kuin että rahaa makuutetaan keskuspankissa. 80 miljardin euron kuukausittaisen osto-ohjelman ja negatiivisen talletuskoron tarkoitus on elvyttää euroalueen taloutta.